**Közlemény**

a küszöbérték alatti üzemek / veszélyes anyagokkal foglalkozó üzemek üzemeltetői részére

**Tisztelt Címzett!**

A várható időjárásra való tekintettel Igazgatóságunk felhívja a Katasztrófavédelmi törvény IV. fejezet hatálya alá tartozó és egyéb veszélyes anyagokkal foglalkozó üzemek üzemeltetőinek figyelmét a téli rendkívüli időjárás által jelentett veszélyekre. A téli időjárás a megszokottnál nagyobb terhelést jelenthet az üzemekben alkalmazott technológiákra és a technológiai elemekre, valamint az üzemi technológiát kiszolgáló közműhálózatra. Hasonlóan számolni kell a veszélyes áruk szállítása során a szállítóeszközök, járművek, valamint a járműszemélyzet vonatkozásában jelentkező negatív hatásokkal, valamint a vasúti szállítás esetében a pályaműködtetés esetleges zavaraival, illetve a közműszolgáltatóknál és a kritikus infrastruktúrát üzemeltetőknél esetlegesen fellépő problémákra is.

A veszélyes technológiák, és a területi közműellátás felügyeletének biztosítására szükség szerint az üzemi és karbantartó személyzet megerősítéséről és folyamatos rendelkezésre állásáról is gondoskodni kell.

Kérjük, hogy az üzemeltetők fokozott figyelmet fordítsanak:

* a veszélyes technológiák fagymentesítésére;
* a biztonságos üzemvitel és a veszélyes technológiák folyamatos felügyeletének biztosítására;
* a technológiák közművekkel való ellátásának biztosítására, tartalék források előkészítésére, rendelkezésre állására;
* a szélsőséges téli időjárás okozta esetleges közmű kiesésekből eredő üzemleállásokra;
* a veszélyes technológiák biztonságos leállítása feltételeinek meglétére;
* a belső úthálózat hó- és fagymentesítésére;
* a szabadtéri anyagmozgatás szükség szerinti felfüggesztésére (pl. robbanóanyagok, pirotechnikai termékek);
* az üzemi és karbantartó erők és eszközök folyamatos rendelkezésre állására, tartalék és váltó személyzet botosítására;

A fentiekre is figyelemmel, a továbbiakban is kísérjék figyelemmel a katasztrófavédelem, a meteorológiai szolgálat, valamint a Megyei Védelmi Bizottság közleményeit, biztosítsák az üzemi kapcsolattartók folyamatos elérhetőségét.